DELTA วิ่ง 7% นิวไฮรอบ 3 ปี 2 เดือน หลังโชว์กำไร Q2 ทะลุ 2 พันลบ. โบรกฯเคาะเป้า 124 บ.
DELTA วิ่ง 7% นิวไฮรอบ 3 ปี 2 เดือน หลังโชว์กำไร Q2 ทะลุ 2 พันลบ. โบรกฯเคาะเป้า 124 บ.
29 ก.ค. 2563

ผู้สื่อข่าวรายงานว่า ราคาหุ้น บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ณ เวลา 10.03 น. อยู่ที่ระดับ 96.50 บาท บวก 6.50 บาท หรือ 7.22% สูงสุดที่ระดับ 97.50 บาท ต่ำสุดที่ระดับ 94.75 บาท ด้วยมูลค่าการซื้อขาย 230.31 ล้านบาท โดยราคาหุ้นปรับตัวเพิ่มขึ้นทำจุดสูงสุดอีกครั้งในรอบ 3 ปี 2 เดือน นับตั้งแต่ราคาหุ้นปิดที่ระดับ 97.50 บาท เมื่อวันที่ 22 พ.ค. 60

ด้าน บล.ยูโอบี เคย์เฮียน ระบุในบทวิเคราะห์ แนะนำ “ซื้อ” หุ้น DELTA ราคาเป้าหมาย 124 บาท เนื่องจาก DELTA รายงานกำไรปกติงวดไตรมาส 2/63 ออกมากว่า 2 พันล้านบาท เติบโตเด่นมากกว่าทั้งฝ่ายวิจัยและตลาดคาด
โดยอัตรากำไรขั้นต้นดีกว่าคาดที่ 27% จากที่มองไว้ที่ 22% ซึ่งเชื่อว่าอัตรากำไรขั้นต้นยังคงดีต่อเนื่องในช่วงครึ่งหลังของปี ดังนั้นจึงปรับกำไรคาดการณ์ของปีนี้และปีหน้าเพิ่มอีก 61% และ 45% ตามลำดับ พร้อมปรับคำแนะนำเพิ่มเป็น ซื้อ ที่ราคาเป้าหมาย 124.00 บาท